‘La luz de Aisha’, ‘Una quinta portuguesa’ i ‘Lo carga el diablo’, pròximes estrenes al Cinema Tívoli
2025-07-24

Després d’un parèntesi en la programació, el Cinema Tívoli de Burjassot torna a estar llest per a oferir al públic un cap de setmana carregat d’emocions de la mà del sèptim art, amb una cartellera que combina aventures familiars, cinema d’autor i comèdia negra, a partir de tres recents estrenes: La luz de Aisha, Una quinta portuguesa i Lo carga el diablo.

La primera proposta és La luz de Aisha, una pel·lícula d’animació per a tots els públics, ambientada en l’Al-Andalus del segle XI. La jove protagonista, Aisha, somia amb convertir-se en pirotècnica, desafiant la tradició familiar de la cal·ligrafia. Quan un alquimista roba un llibre màgic i el seu pare és empresonat injustament, Aisha emprén una emocionant aventura per a recuperar el llibre i salvar així a la seua família. Esta història de superació i valentia es projectarà al Cinema Tívoli en tres sessions: el divendres 16 maig a les 18.00 h, el dissabte 17 a les 17.00 h i el diumenge 18 a les 17.00 h.

D’altra banda, amb la finalitat de setmana i de la mà del Cinema Club Tívoli aterra a la sala fosca del cinema local Una quinta portuguesa. Dirigida per la cineasta valenciana Avelina Prat i protagonitzada per Manolo Sol i María de Madeiros, la cinta és un drama intimista que narra la història de Fernando, un professor de Geografia marcat per la desaparició de la seua esposa. En la seua busca de consol, assumix una nova identitat i es converteix en el jardiner d’una finca portuguesa, on entaula una inesperada relació amb la dona que el contracta. Amb una mirada literària i humana, la pel·lícula reflexiona sobre la pèrdua, la identitat i la possibilitat de reinventar-se. Es projectarà el divendres 16 a les 20.15 h, i el dissabte 17 i el diumenge 18 de maig, a les 19.30 h. La sessió del dissabte 17 comptarà amb la presència a la sala de la directora de la cinta, Avelina Prat, qui presentarà la pel·lícula i protagonitzarà un col·loqui amb el públic, al final de la projecció.

Per a completar la cartellera del cap de setmana, arriba també al Cinema Tívoli Lo carga el diablo, una comèdia negra dirigida per Guillermo Polo que proposa un viatge tan excèntric com delirant. Tristán, un escriptor frustrat, accepta portar el cadàver congelat del seu conflictiu germà des d’Astúries fins a Benidorm. El que sembla un encàrrec senzill es converteix en una road movie repleta de situacions surrealistes i de personatges extravagants, tot amb un marcat to d’humor àcid i estètica retro. La pel·lícula espanyola, protagonitzada per Pablo Molinero, es projectarà el divendres 16 i el dissabte 17, a les 22.30 h.

Les entrades per a gaudir de les estrenes més actuals al Cinema Tívoli tenen un preu únic de 4 euros i es poden adquirir en línia, en la pàgina web del Cinema Tívoli o en la taquilla, des de mitja hora abans de l’inici de cada projecció.